Broj: 711-I-1860-M-347/22-04-21

Zagreb, 11. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Anje Ademi, članice Uprave trgovačkog društva KAŠTIJUN d.o.o. za gospodarenje otpadom (u daljnjem tekstu: KAŠTIJUN d.o.o.),** za davanjem mišljenja Povjerenstva, na 182. sjednici održanoj dana 11. kolovoza 2022.g. donosi sljedeće

**MIŠLJENJE**

**Opozivom s mjesta direktora/ članice Uprave trgovačkog društva Kaštijun d.o.o. u roku kraćem od 60 dana od imenovanja razriješena je okolnost temeljem koje bi se Anja Ademi smatrala obveznicom ZSSI-a, te stoga ista nije dužna Povjerenstvu podnositi imovinsku karticu.**

Obrazloženje

Zahtjev za mišljenjem podnijela je Anja Ademi, članica Uprave trgovačkog društva KAŠTIJUN d.o.o. do 31. srpnja 2022. U Povjerenstvu zahtjev je zaprimljen 09. kolovoza 2022.g. pod poslovnim brojem 711-U-7218-M-347/22-03-5, povodom kojeg se vodi predmet broj M-347/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u registar Trgovačkog suda u Pazinu, utvrđeno je da je pod brojem MBS: 130014683 upisano trgovačko društvo KAŠTIJUN d.o.o. čiji su osnivači Istarska županija i Grad Pula, a osoba ovlaštena za zastupanje - član Uprave Anja Ademi, koja društvo zastupa samostalno i pojedinačno od 27. lipnja 2022. Slijedom navedenog, povodom obnašanja dužnosti članice Uprave trgovačkog društva u većinskom vlasništvu jedinice lokalne i područne (regionalne) samouprave obveznica Anja Ademi bila bi dužan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica Anja Ademi u zahtjevu navodi da trgovačko društvo Kaštijun d.o.o. obavlja djelatnost za gospodarenje otpadom, dok su jedini osnivači/članovi društva: jedinica lokalne samouprave u Istarskoj županiji - Grad Pula-Pola, OIB: 79517841355 i jedinica područne (regionalne) samouprave - Istarska županija, OIB: 90017522601.

Nadalje, obveznica u zahtjevu obrazlaže da su Grad Pula-Pola i Istarska županija u svojstvu članova Skupštine spomenutog trgovačkog društva dana 27. lipnja 2022. donijeli Odluku o opozivu i imenovanju uprave Kaštijun d.o.o,. kojom se opoziva dotadašnji član Uprave - direktor društva, i za novog člana Uprave - direktora imenuje se službenica ovlaštena za obavljanje poslova pročelnice Upravnog odjela za lokalnu samouprave Grada Pula-Pola na vrijeme do provedbe javnog natječaja za imenovanje člana uprave koji je tada bio u tijeku.

Obveznica u zahtjevu ističe kako je službenica za obavljanje poslova pročelnice Upravnog odjela za financije i gospodarstvo Grada Pula-Pola te da je na dužnost člana Uprave - direktora društva imenovana privremeno do imenovanja novog člana uprave – direktora, temeljem provedenog javnog natječaja, dok je javni natječaj radi imenovanja člana uprave - direktora trgovačkog društva Kaštijun d.o.o. raspisan 15. lipnja 2022., a novi direktor imenovan je odlukom Skupštine društva 29. srpnja 2022.

Također, obveznica navodi da za obnašanje dužnosti članice Uprave – direktora trgovačkog društva ne prima nikakvu naknadu, odnosno da istu dužnost obavlja volonterski.

Obveznica traži mišljenje Povjerenstva je li član Uprave - direktor trgovačkog društva čiji je osnivač/član društva jedinica lokalne i područne (regionalne) samouprave, obveznik podnošenja imovinske kartice, ako je njegov mandat započeo za vrijeme trajanja javnog natječaja radi imenovanja člana uprave - direktora i trajao mjesec dana, a da tijekom tog razdoblja za svoj rad nije primao nikakvu naknadu u trgovačkom društvu.

Dodatnim dopisom trgovačkog društva Kaštijun d.o.o. pod brojem 711-U-7218-M-347/22-03-5 od 9. rujna 2022. dostavljena je odluka od 29. srpnja 2022. kojom se Anja Ademi opoziva od obnašanja dužnosti člana Uprave trgovačkog društva Kaštijun d.o.o., te se imenuje novi člana Uprave – direktor društva.

 Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

 Iz dostavljene dokumentacije razvidno je da je obveznica Anja Ademi odlukom Skupštine trgovačkog društva Kaštijun d.o.o. opozvana s mjesta člana Uprave toga trgovačkog društva svega mjesec dana nakon imenovanja na istu dužnost, na koju je imenovana privremeno do provedbe natječaja za imenovanje člana uprave – direktora društva, kojom radnjom je u primjerenom roku kraćem od 60 dana razriješena okolnost temeljem koje bi se smatrala obveznicom ZSSI-a, te ista stoga nije dužna Povjerenstvu podnositi imovinsku karticu.

Sijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Anja Ademi, na adresu iz zahtjeva
2. Objava na internetskoj stranici Povjerenstva
3. Pismohrana